Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 666/14/8803	Košice II, 19.3.2015
EEČ : 2-64-76-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice II
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu v Košiciach, pretože výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

V trestnej veci vedenej proti obv. XXXXX pre prečin krádeže podľa § 212 ods. 1 Trestného zákona ktorého sa mal dopustiť tak,

že

v dobe od mesiaca jún 2014 do 19.00 hod. dňa 05. 10. 2014 odcudzil OMV zn. XXXXX, modrej farby, ev. č. XXXXX, ktoré bolo zaparkované na parkovisku na ul. Trieda KVP v Košiciach za OC Primma, čím takto uvedenou krádežou osobného motorového vozidla spôsobil pre XXXXX, nar. XXXXX trvale bytom XXXXX, XXXXX škodu vo výške 480,- €,

Odôvodnenie:
	Uznesením povereného príslušníka Okresného riaditeľstva PZ, Obvodného oddelenia PZ XXXXX sp. zn. XXXXX ho dňa 03. 11. 2014 bolo podľa § 206 ods. 1 Trestného poriadku vznesené obvinenie XXXXX pre prečin krádeže podľa § 212 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinený XXXXX spáchanie skutku priznal s tým, že osobné motorové vozidlo Škoda Felícia nemalo štátnu poznávaciu značku, bol to vrak, ktorý dal odtiahnuť do Zberne druhotných surovín na ul. XXXXX v Košiciach.

	Poškodený XXXXX vypovedal, že osobné motorové vozidlo XXXXX ev. č. XXXXX bolo havarované, jeho hodnota bola nulová. Za účelom  ustálenia výšky škody bolo vyžiadané z Pop-care servis odborné vyjadrenie, z ktorého je zrejmé, že hodnota osobného motorového vozidla Škoda Felícia ku dňu 05. 10. 2014 predstavovala sumu 250,- €.

	Podľa § 212 ods. 1 Trestného zákona prečinu krádeže sa dopustí ten, kto si prisvojí cudziu vec tým, že sa jej zmocní a spôsobí tak malú škodu.

	Podľa § 125 ods. 1 Trestného zákona škodou malou sa rozumie škoda prevyšujúca 266,- €.

	Vzhľadom k tomu, že neboli naplnené všetky formálne znaky prečinu krádeže podľa § 212 ods. 12 Trestného zákona, je možné uvedený skutok kvalifikovať len ako priestupok proti majetku podľa § 50 ods. 1 zákona č. 372/1990 Zb. o priestupkoch.

	Podľa § 214 ods. 1 Trestného poriadku prokurátor postúpi vec inému orgánu, ak výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Rečo
prokurátor